Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1  од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна  Македонија“ бр.60/20), постапувајќи по Жалбата изјавена од М. Н. од Скопје, поднесена против Решенија на Регулаторна комисија за енергетика, водни услуги и услуги за управување со комунален отпад на Република Северна Македонија, на 25.08.2026 година го донесе следното 

Р Е Ш Е Н И Е
Жалбата од М. Н. од Скопје, поднесена против Решенија бр.03-919/2 од 25.06.2026 и 03-1163/2 од 27.07.2026 година на Регулаторна комисија за енергетика, водни услуги и услуги за управување со комунален отпад на Република Северна Македонија, заведена во архивата на Агенцијата за заштита на правото на слободен пристап до информациите од јавен карактер под бр.08-286 на 24.08.2026 година СЕ ОТФРЛА како ненавремена.
О Б Р А З Л О Ж Е Н И Е
М. Н. од Скопје, на 09.06.2026 година поднел Барање за пристап до информации од јавен карактер до Регулаторна комисија за енергетика, водни услуги и услуги за управување со комунален отпад на Република Северна Македонија, со кое побарал да му се достават следните информации:    
„1. Колку изнесувале платите на претседателот и членовите на Регулаторната комисија за енергетика, водни услуги и услуги за управување со отпад (понатаму во текстот РКЕ) за годините: 2022, 2023, 2024 и 2025? 
а) наведете ги нето и бруто износите за овие лица, и 
б) бараните ИЈК прикажете ги во подредена табела;
2. Колку изнесувале платите на раководителите на сектори РКЕ за годините: 2022, 2023, 2024 и 2025? 
а) наведете ги нето и бруто износите за овие лица, и 
б) бараните ИЈК прикажете ги во подредена табела;
3. Во фотокопија доставете ни ги сите записници од одржани подготвителни седници, седници и други состаноци на кои теми на дневниот ред биле донесување подзаконски прописи за топлинска енергија, за периодот од 01.07.2012 година заклучно со денот на ова барање;
4. Во фотокопии доставете ни ја севкупната документација од предметите кај РКЕ покренати од страна на лицата Станојевиќ Мирко и Марковски Спасо во месеците јуни и јули 2018 година.
За таа цел, а да Ви ја олеснам работата, Ве упатувам да извршите увид во деловодната книга на примени поднесоци за посочениот период.
Исто така, за помош при Вашето постапување по оваа точка, Ве упатувам кај вработените лица во РКЕ Славко Бундалевски и Давор Митровски, кои одлично се запознати и ангажирано постапуваа и дадоа свој сериозен придонес при решавање на овие два предмети.
5. Во 2018 година, по предлог на претседателот на РКЕ, беше формирана мешовита работна група која активно ќе учествува во донесувањето на подзаконските прописи за топлинска енергија.
За таа цел, екс претседателот на РКЕ побара од здружението „Но пасаран“ да достави податоци за лицата кои ќе бидат членови – претставници од ова Здружение, од тогашниот снабдувач со топлинска енергија, како и од РКЕ.
Потоа, сите материјали за донесување на подзаконските прописи за топлинска енергија беа доставувани и до Здружението, што можете да го проверите со увид во Вашата електронска адреса во испратени пораки и ќе се уверите во вистинитоста на овие наводи.
Барам писмен одговор со детално образложение, посебно од причина што ваквите групи се предвидени и пропишани со член 16 од Деловникот за работа на РКЕ.
6. Кога останатите членови на РКЕ ќе си поднесат неотповиклива оставка од функцијата член на РКЕ, исто како и нивниот екс претседател?“
Постапувајќи по ова Барање, Имателот на информации со допис бр.03-919/2 од 25.06.2026 година му доставил Решение бр.03-919/2 од 25.06.2026 година со кое Барањето на Барателот се уважува. Во Решението е наведено: „Бараните информации се доставени во прилог на ова решение. Информираме дека по однос на бараната информација, се води сметка за одредбите од Законот за заштита на личните податоци...при што за физичките лица не се наведуваат име и презиме, адреса, е-маил адреса, потписи и број на корисник....Исто така Ве информираме дека согласно член 50 став (1) од Законот за енергетика..нето-платата на претседателот и членовите на Регулаторната комисија за енергетика не може да биде повисока од збирот на пет просечни месечни нето-плати исплатени во Репблика Северна Македонија...“ Во прилог одговорот на побараните информации.
Барателот на информации наместо против горенаведеното Решение да поднесе Жалба до Агенцијата, на 15.07.2026 година поднесува Посторно Барање за пристап до информации од јавен карактер согласно член 24 став 3 од Законот за слободен пристап до информации од јавен карактер, во кое наведува кои информации не ги добил со претходното Решение.
Постапувајќи по ова Барање, Имателот на информации му доставил Решение бр.03-1163/2 од 27.07.2026 година со кое се уважува Барањето на Барателот, со исто образложение како и претходното.
Незадоволен од горенавените Решенија, Барателот на информации на 24.08.2026 година до Агенцијата поднесе Жалба заведена во архивата на Агенцијата под бр.08-286. Во Жалбата е наведено дека „на ден 07.08.2026 година примив примерок од повторното решение на имателот со број 03-1163/2 од 27.07.2026  година“.
Постапувајќи по наведената Жалба, Агенцијата за заштита на правото на слободен пристап до информации од јавен карактер истата ја отфрли како ненавремена, поради следното:  
Барателот на информации на 07.08.2026 година го примил Решението на Имателот на информации, додека поднесува Жалба на 24.08.2026 година, што значи дека Жалбата е ненавремена, бидејќи е поднесена по истекот на законскиот рок за поднесување жалба до Агенцијата. 
Согласно член 27 став 1 од Законот за слободен пристап до информации од јавен карактер, против решението со кое имателот на информацијата го одбил или отфрлил барањето, барателот има право на жалба во рок од 15 дена од денот на приемот на решението до  Агенцијата.
Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.
                                                                                             
                                                                                                              Директор,
                                                                                                          Петар Гајдов 

